Plaid Inc.

Plaid Inc., ամերիկյան ֆինանսական ծառայությունների ընկերություն, որի կենտրոնակայանը գտնվում է Սան Ֆրանցիսկոյում: Ընկերությունը կառուցում է տվյալների փոխանցման ցանց, որն ապահովում է ֆինտեխ և թվային ֆինանսական արտադրանքների աշխատանքը: Plaid-ի արտադրանքը տեխնոլոգիական հարթակ է, որը հավելվածներին հնարավորություն է տալիս կապ ստեղծել օգտատերերի բանկային հաշիվների միջև: Այն թույլ է տալիս սպառողներին և բիզնեսներին փոխգործակցել իրենց բանկային հաշիվների հետ, ստուգել մնացորդները և վճարումներ կատարել տարբեր ֆինանսական տեխնոլոգիաների հավելվածների միջոցով: Ընկերությունը գործում է ԱՄՆ-ում, Կանադայում, Միացյալ Թագավորությունում, Ֆրանսիայում, Իսպանիայում, Իռլանդիայում և Նիդերլանդներում: Պատմություն Plaid-ը 2012 թվականին հիմնադրել են Զաք Փերեթը և Ուիլյամ Հոքին: Նրանք ի սկզբանե փորձում էին ստեղծել սպառողական ֆինանսական կառավարման արտադրանքներ, ներառյալ բյուջետավորման և հաշվապահական հաշվառման ծրագրերը: Երբ բախվեցին այդ գործիքների համար անհրաժեշտ բանկային հաշիվների միջև կապ ստեղծելու դժվարություններին, նրանք որոշեցին փոխել իրենց հիմնական բիզնեսի ուղղվածությունը դեպի միասնական բանկային API: 2020 թվականի հունվարի 13-ին Visa-ն հայտարարեց, որ մտադիր է ձեռք բերել Plaid-ը 5,3 միլիարդ դոլարով: Visa-ի գլխավոր գործադիր տնօրեն (CEO) Ալֆրեդ Քելլին ձեռքբերման հայտը նկարագրեց որպես «ապահովագրական պայմանագիր»՝ չեզոքացնելու համար «ամերիկյան կարևոր դեբետային բիզնեսին սպառնացող վտանգը»: Ավելի ուշ Visa-ն հրաժարվեց գործարքից այն բանից հետո, երբ Ամերիկայի Միացյալ Նահանգների արդարադատության նախարարությունը մենաշնորհի դեմ պայքարելու նպատակով դատական հայց ներկայացրեց այն արգելափակելու համար։ Ծառայություններ Plaid-ը կառուցում է տվյալների փոխանցման ցանց, որն ապահովում է ֆինտեխ և թվային ֆինանսական արտադրանքների աշխատանքը: Դա նշանակում է, որ նրանք թույլ են տալիս այնպիսի հանրահայտ հավելվածների, ինչպիսիք են Venmo-ն և Chime-ը, առաջարկել բանկային ծառայություններ՝ առանց սեփական ուժերով ամբողջ ենթակառուցվածքը զարգացնելու անհրաժեշտության: Իրենց բանկային միջոցների անմիջապես կապակցման համար հավելվածների օգտատերերից պահանջվում է Plaid-ի հետ կիսվել իրենց բանկային մուտքանուններով ու գաղտնաբառերով: Որոշ բանկերի դեպքում Plaid-ը չի ստանում օգտատիրոջ տվյալները, դրա փոխարեն օգտատերերը վավերացնում են հասանելիությունը բանկային տվյալներն իրենց բանկի պորտալի միջոցով։ 2020 թվականի հոկտեմբերին Plaid-ը հայտարարեց «լիովին նոր Plaid Link»-ի մասին՝ ֆինանսական արտադրանքները միացնելու համար անհրաժեշտ քայլերը կրճատելու նպատակով: Ընկերությունը 2023 թվականի ապրիլին «Plaid Transfer» արտադրանքին ավելացրեց ակնթարթային վճարումների գործառույթ՝ հիմնված իրական ժամանակում վճարումների ցանցի վրա: Այս ծառայությունը թույլ է տալիս բիզնեսներին իրական ժամանակում իրականացնել վարկերի վճարումներ, ապահովագրական հատուցումներ կամ վճարել աշխատավարձեր: Ֆինանսավորում 2013 թվականի վերջին Plaid-ը 2,8 միլիոն դոլարի սկզբնական փուլի ֆինանսավորում ստացավ Spark Capital-ից, Google Ventures-ից և New Enterprise Associates-ից: 2014 թվականին Plaid-ը ունեցավ 12,5 միլիոն դոլար ներդրում New Enterprise Associates-ից: 2018 թվականի դեկտեմբերի 11-ին ընկերությունը հայտարարեց 250 միլիոն դոլարի C սերիայի փուլի մասին՝ 2,65 միլիոն դոլար գնահատմամբ: Ֆինանսավորման փուլը գլխավորում էր Մերի Միքերը, իսկ Andreessen Horowitz-ը և Index Ventures-ը միացան որպես նոր ներդրողներ: Մասնակցություն ունեցան նաև նախկին աջակիցներ Goldman Sachs-ը, NEA-ն և Spark Capital-ը: Plaid-ն ավելի ուշ հայտարարեց, որ այս փուլում ներդրում են կատարել և՛ Visa-ն, և՛ Mastercard-ը: 2021 թվականի ապրիլի 7-ին Plaid-ը ստացավ 425 միլիոն դոլարի D սերիայի ֆինանսավորում՝ 13,4 միլիարդ դոլար գնահատմամբ: 2025 թվականին Plaid-ը ստացավ 575 միլիոն դոլար ֆինանսավորում մի փուլում, որը գլխավորում էին Franklin Templeton-ը, Fidelity-ն, BlackRock-ը և նախկին աջակիցներ NEA-ն ու Ribbit Capital-ը: 2026 թվականի փետրվարին Plaid-ն ավարտեց աշխատակիցների բաժնետոմսերի վաճառքը՝ 8 միլիարդ դոլար գնահատմամբ, ինչը 31%-ով ավելի է 2025 թվականի ապրիլի իր 6,1 միլիարդ դոլար գնահատումից, սակայն 40%-ով ցածր է իր 13,4 միլիարդ դոլարի առավելագույն ցուցանիշից՝ աշխատակիցներին ապահովելով իրենց բաժնետոմսերի նկատմամբիրացվելիություն: Ձեռքբերումներ 2019 թվականի հունվարին Plaid-ը 200 միլիոն դոլարով ձեռք բերեց իր մրցակից «Quovo» ընկերությունը: 2022 թվականի հունվարին Plaid-ը հայտարարեց, որ չբացահայտված գումարով ձեռք է բերել ինքնության վավերացման և համապատասխանության հարթակ հանդիսացող «Cognito» ընկերությանը: Քննադատություններ Ընկերությունը բախվել է քննադատությունների օգտատերերի տվյալների հավաքագրման, բանկային մուտքի էկրանները կեղծելու և ծառայության հետ կապված գաղտնիության ռիսկերը պատշաճ կերպով չբացահայտելու համար: TD բանկը 2020 թվականին դատական հայց է ներկայացրել Plaid-ի դեմ՝ ընկերությանը մեղադրելով իր օգտատերերին «խաբելու» փորձի մեջ: 2021 թվականին Plaid-ը կարգավորեց 58 միլիոն դոլարի կոլեկտիվ դատական հայցը, որը վերաբերում էր այն պնդումներին, թե ընկերությունը անձնական բանկային տվյալները փոխանցել է երրորդ կողմի ընկերություններին՝ առանց օգտատիրոջ համաձայնության: Դատական կարգավորումը ներառում է հինգ առանձին դատական հայցեր՝ միավորված մեկի մեջ: Յուրաքանչյուրը պնդում է, որ Plaid-ն օգտագործել է սպառողների բանկային մուտքանուններն ու գաղտնաբառերը՝ առանց նախնական համաձայնության մանրամասն ֆինանսական տվյալներ հավաքագրելու և տարածելու համար: Հայցվորները պնդել են,որ Plaid-ը «շահագործել է իր դիրքը որպես միջնորդ»: Դատական կարգավորումը վերաբերում է մոտավորապես 98 միլիոն մարդու։ Հայցվորներին հնարավորություն կտրվի կարգավորման գումարը ավտոմատ կերպով ստանալ վճարային հարթակների միջոցով, ինչպիսիք են PayPal-ը և Venmo-ն: Ծանոթագրություններ